Anthony Quinn

Anthony Quinn (født Antonio Rodolfo Quinn Oaxaca 21. april 1915 i Chihuahua i Chihuahua i Mexico, død 3. juni 2001 i Boston i Massachusetts) var en meksikansk-amerikansk skuespiller. Han vant to Oscar for beste mannlige birolle, én for rollen som Eufemio Zapata i filmen Viva Zapata! (1952) og én for rollen som Paul Gauguin i filmen Han som elsket Livet (1956). Quinn spilte også i filmer som Kanonene på Navarone (1961), Lawrence of Arabia (1962), Zorba the Greek (1964), Kanoner til San Sebastian (1968), Mohammad, Messenger of God (1977) og Ørkenløven (1981).  


== Karriere ==
Som ung mann drev Quinn med boksing på profesjonelt nivå for å tjene penger, før han begynte å studere kunst og arkitektur. Han ble amerikansk statsborger i 1947. Quinns store gjennombrudd som skuespiller kom da han spilte rollen som Eufemio Zapata i filmen Viva Zapata! (1952). Marlon Brando spilte hovedrollen som Emiliano Zapata. Quinn vant Oscar for beste mannlige birolle for rolletolkningen sin. Han vant sin andre Oscar for beste mannlige birolle for rollen som maleren Paul Gauguin i Han som elsket Livet (1956), en biografisk film om kunstneren Vincent van Gogh med Kirk Douglas i hovedrollen. Oscar-prisen var bemerkelsesverdig da Quinn var med i bare åtte minutter. 
I 1969 hadde Quinn hovedrollen i filmen Santa Vittorias hemmelighet med Anna Magnani. I 1977 hadde han hovedrollen i filmen Mohammad, Messenger of God, som omhandlet opprinnelsen av islam. I 1981 spilte han hovedrollen som beduinlederen Omar Mukhtar i Ørkenløven. Øvrige roller ble spilt av Oliver Reed, Irene Papas, Raf Vallone, Rod Steiger og John Gielgud. Quinns filmkarriere gikk saktere på 1990-tallet, men han fortsatte likevel å arbeide jevnt og trutt, og han var med i filmer som Revenge – hevnens pris (1990), Jungle Fever (1991), Den siste actionhelten (1993) og En vandring i vinmarkene (1995). Quinn er tildelt en stjerne på Hollywood Walk of Fame.


== Privatliv ==
Quinns første kone var adoptivdatter av Cecil B. DeMille, skuespilleren Katherine DeMille, som Quinn giftet seg med i 1937. Paret fikk fem barn mellom 1939 og 1952. Deres første barn, Christopher druknet i naboens svømmebasseng da han var to år gammel. Quinn og DeMille ble skilt i 1965. Året etter giftet Quinn seg med den italienske kostymedesigneren Jolanda Addolori, og paret fikk tre barn. Ekteskapet endte i 1997, etter at Quinn fikk barn med sin sekretær, Katherine Benvin. Han giftet seg med Benvin, og de fikk to barn sammen. Quinn tilbrakte sine siste leveår i Bristol i Rhode Island. Han døde, 86 år gammel, i Boston i Massachusetts på grunn av lungebetennelse og respirasjonssvikt mens han led av strupekreft kort tid etter å ha gjort ferdig sin siste film.


== Filmografi (utvalg) ==

1940 – To glade sjømenn

1943 – Dommer Lynsj

1952 – Mot alle flagg

1961 – Kanonene på Navarone

1962 – Lawrence of Arabia

1964 – Zorba the Greek

1967 – Ungdom i drift

1968 – Kanoner til San Sebastian

1972 – Massaker på 110ende gate

1990 – Hevnens pris

1993 – Den siste actionhelten


== Referanser ==


== Eksterne lenker ==

 (en) Offisielt nettsted 
(en) Anthony Quinn – kategori av bilder, video eller lyd på Commons 
(en) Anthony Quinn – galleri av bilder, video eller lyd på Commons 
(en) Anthony Quinn på Internet Movie Database 
(sv) Anthony Quinn i Svensk Filmdatabas 
(da) Anthony Quinn på Filmdatabasen 
(da) Anthony Quinn på Scope 
(fr) Anthony Quinn på Allociné 
(en) Anthony Quinn på AllMovie 
(en) Anthony Quinn hos Turner Classic Movies 
(en) Anthony Quinn hos Rotten Tomatoes 
(en) Anthony Quinn hos The Movie Database 
(en) Anthony Quinn hos Internet Broadway Database 
(en) The Anthony Quinn Trust
(en) Anthony Quinn Foundation